Diari Oficial de la Generalitat Valenciana


Sumari del DOGV 4138, del 29-11-2001 (2001/11988)

RESOLUCIÓ de 2 d'octubre de 2001, del conseller d'Obres Públiques, Urbanisme i Transports, per la qual s'aprova definitivament la modificació puntual núm. 38 del Pla General de Benicàssim relativa al sòl urbà de la urbanització el Refugi de Benicàssim.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4138

Data del DOGV
:   29-11-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/11762


Data del document
:   02-10-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Benicàssim
    * pla d'urbanisme

RESOLUCIÓ de 2 d'octubre de 2001, del conseller d'Obres Públiques, Urbanisme i Transports, per la qual s'aprova definitivament la modificació puntual núm. 38 del Pla General de Benicàssim relativa al sòl urbà de la urbanització el Refugi de Benicàssim. [2001/X11121]
  
Vist l'expedient relatiu a la modificació puntual núm. 38 del Pla General de Benicàssim relativa a l'ordenació detallada del sòl urbà de la urbanització el Refugi de Benicàssim (Castelló), i de conformitat amb els següents
  
Antecedents de fet
  
Primer. El ple de l'Ajuntament de Benicàssim, en sessió de 12 d'abril de 2001, va acordar exposar al públic la modificació del Pla General, la qual cosa es va portar a terme mitjançant anuncis inserits en el periòdic Mediterráneo de 30 d'abril de 2001, i en el Diari Oficial de la Generalitat Valenciana de 3 de maig de 2001. Transcorregut el període d'informació al públic, durant el qual es van formular tres al·legacions, el ple de l'Ajuntament va aprovar provisionalment la modificació en sessió de 29 de juny de 2001, després d'això l'expedient es remet al Servei Territorial d'Urbanisme per a l'aprovació definitiva el 5 de juliol de 2001.
  
Segon. El projecte consta de memòria i plànols.
  
Tercer. No s'han emés informes sectorials.
  
Quart. La Comissió Territorial d'Urbanisme de Castelló, en sessió de 26 de juliol de 2001, va acordar informar favorablement la modificació puntual núm. 38 del Pla General de Benicàssim i elevar la proposta d'aprovació definitiva al conseller d'Obres Públiques, Urbanisme i Transports.
  
Fonaments de dret
  
Primer. La tramitació de la modificació ha sigut correcta, de conformitat amb el que estableixen els articles 38 i següents de la Llei 6/1994 de 15 de novembre, Reguladora de l'Activitat Urbanística (LRAU).
  
La documentació està completa a l'efecte del compliment del que estableix l'article 27 de la LRAU.
  
Segon. L'objecte de la modificació és ajustar l'ordenació detallada del sòl urbà de la urbanització el Refugi de Benicàssim.
  
La modificació puntual núm. 22 del Pla General de Benicàssim, aprovada definitivament el 26 de juliol de 1999, tenia ja per objecte fonamental ajustar les zones de qualificació lucrativa a les tanques actuals de les parcel·les. En les labors cartogràfiques necessàries per a realitzar aquest ajust es va utilitzar el vol fotogramètric (escala 1:500), de què es disposa de la zona.
  
No obstant, en els treballs previs d'elaboració del projecte d'urbanització es va observar la falta de qualitat del mencionat vol fotogramètric, i es van mostrar enormes discordances entre la situació de tanques i accidents geogràfics existents i els que figuraven en la documentació gràfica empleada.
  
D'aquesta forma s'ha procedit a l'alçament topogràfic taquimètric real de la urbanització el Refugi i es pretén l'ajust de les zones de qualificació lucrativa a les tanques actuals de les parcel·les. Tot això sense incrementar les zones edificables o reduir la ràtio de superfície dotacional, i compleix el que assenyala l'article 17 de l'annex del Reglament de Planejament.
  
El quadre comparatiu de zones afectades és el següent:
  
El límit del sòl urbà es redueix i s'ajusta aquest al límit de les parcel·les cadastrals.
  
Amb la modificació s'efectuen també les operacions següents:
  
- Es prolonga el carrer de les Canteres fins a aconseguir el límit del sòl urbà.
  
- Es reubica una zona verda prevista en la zona est de la urbanització per una altra porció de sòl de major superfície pròxima.
  
- S'amplia l'ample del carrer coincident amb la carretera del Desert.
  
- S'ajusta una zona verda situada en la zona sud a la parcel·lació existent, i s'amplia lleugerament la superfície.
  
Tercer. La present modificació del Pla General de Benicàssim suposa una alteració en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic, i en aquests casos l'administració té àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les esmentades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan es tracte d'aquestes determinacions, aquella discrecionalitat ha de ser actuada per l'Ajuntament, des de la representació que li confereix la legitimació democràtica.
  
La LRAU arreplega aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació de tal interés formulada pel municipi des de la pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
L'examen autonòmic d'aquestes modificacions haurà de partir d'aquests pressupostos.
  
Quart. En el cas que ens ocupa, l'alteració, tal com es planteja, no suposa increment d'edificabilitats, ni concorre cap altra de les circumstàncies especials a què es refereixen els distints apartats de l'article 55 de la LRAU. La modificació s'ajusta als preceptes legals aplicables i es justifica en principis de racionalitat.
  
La modificació es justifica en criteris de racionalitat i no s'observa, en atenció a les competències autonòmiques, obstacle a l'aprovació definitiva de la modificació.
  
Cinqué. Aquesta modificació comporta l'alteració de la qualificació d'una zona verda, de la qual cosa es deriva la necessitat que se seguisquen determinats tràmits específics:
  
- D'una banda, i de conformitat amb l'article 55.4 de la LRAU, resulta preceptiu l'informe del Consell Superior d'Urbanisme. Segons el que estableix la disposició transitòria novena de la LRAU, i en no estar encara constituït l'esmentat Consell, les seues funcions corresponen al conseller d'Obres Públiques, Urbanisme i Transports, amb l'informe previ de la Comissió Territorial d'Urbanisme.
  
- D'una altra banda, segons l'article 10.8.e de la Llei 10/1994, de 19 de desembre, es necessita també el dictamen previ del Consell Jurídic Consultiu en els casos de modificacions l'objecte dels quals siga portar a terme una diferent zonificació de zones verdes. Segons la interpretació que de tal precepte ha portat a terme el Consell Jurídic Consultiu en nombroses ocasions, no cal sol·licitar el seu dictamen quan l'objecte de la modificació és més ampli i només indirectament, com a conseqüència derivada d'un altre objecte principal, s'altere lleument una zona verda. De conformitat amb aquesta doctrina del Consell Jurídic Consultiu, que ha sigut ja seguida per diverses resolucions d'aquesta Conselleria, en atenció a les característiques de la modificació, no és preceptiu el dictamen de l'esmentat òrgan consultiu.
  
Quant al fons de la modificació, pel que fa a les zones verdes, ha de concloure's que aquesta satisfà plenament els criteris de racionalitat, per la qual cosa procedeix informar favorablement la modificació.
  
Sisé. Respecte a la competència per a l'aprovació de l'expedient, el conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva dels instruments de planejament, de conformitat amb el que estableix l'article 39 de la LRAU, en relació amb l'article 6.D del Decret 77/1996 de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de general i pertinent aplicació, resolc:
  
1. Informar favorablement la modificació puntual núm. 38 del Pla General de Benicàssim referida a l'ajust de l'ordenació detallada del sòl urbà de la urbanització el Refugi de Benicàssim, que comporta alteració de la qualificació d'una zona verda.
  
2. Aprovar definitivament la modificació puntual núm. 38 del Pla General de Benicàssim relativa al sòl urbà de la urbanització el Refugi de Benicàssim.
  
La present resolució entrarà en vigor el mateix dia de la publicació en el Diari Oficial de la Generalitat Valenciana.
  
Contra aquesta resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la notificació o publicació d'aquesta, de conformitat amb el que preveu l'article 10 i 46 de la Llei reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que es puga exercir qualsevol altre recurs que s'estime oportú.